Man dood, een beseer tydens skietery by PTA-veiligheidskompleksArgieffoto ŉ Man is dood en nog een beseer tydens ŉ vermeende gesinsonderonsie Maandagoggend by ŉ veiligheidskompleks in Rooihuiskraal-Noord in Centurion. Sers. Ann Poortman, polisiewoordvoerder, het aan Maroela Media gesê fyner detail, soos die slagoffers se ouderdomme en die motief vir die aanval, is in die stadium nog nie bekend nie. Die name van die slagoffers kan ook nie bekend gemaak word voordat die naasbestaandes in kennis gestel is nie. Volgens Poortman het die voorval tussen 05:00 en 06:00 Maandagoggend by ŉ huis in ŉ veiligheidskompleks plaasgevind. “ŉ Man het by die huis opgedaag en ŉ vrou, vermoedelik sy voormalige vrou of vriendin, en ŉ ander man wat saam met haar in die huis se oprit gestaan het, met ŉ vuurwapen gekonfronteer. Die man het die ander man geskiet en hom gewond, waarna hy homself in die kop geskiet het.” Die vermeende skieter is op die toneel dood. Die ander man is na wat verneem word in ŉ kritieke toestand na die Kalafong-hospitaal geneem. Die vrou is getraumatiseerd, maar ongedeerd. “Die polisie het ŉ geregtelike doodsondersoek geopen en ondersoek ook ŉ saak van poging tot moord,” het Poortman gesê.